钦定古今图书集成/明伦汇编/氏族典/第123卷 > 陈骙
## 钦定古今图书集成/明伦汇编/氏族典/第123卷 > 陈骙

按《宋史陈骙传》：“骙字叔进，台州临海人。绍兴二十四
年，试春官第一，秦桧当国，以秦埙居其上，累官迁将
作少监，守秘书少监兼太子谕德，出知赣州，易秀州。
召还，再归故官，迁秘书监兼崇政殿说书。淳熙五年，
试中书舍人兼侍讲，同修国史。上欲采晋、宋以下兴
亡理乱之大端，约为一书，谓骙曰：‘惟卿与周必大可
任此事’。”言者忌而攻之，上留章不下，授提举太平兴
国宫。起知宁国府，改知太平州，加集英殿修撰，以言
者罢。起知袁州。光宗受禅，召试吏部侍郎。绍熙元年，
同知贡举兼侍讲。二年春，雪雷。诏陈时政得失，骙疏
三十条，皆切于时病。三年三月，权礼部尚书。六月，同
知枢密院事。四年二月，参知政事。宁宗即位，知枢密
院事兼参知政事。赵汝愚为右丞相，骙素所不快，未
尝同堂语。时韩𠈁胄窃国柄，吏部侍郎彭龟年论𠈁
胄将为国患，不报。于是龟年、𠈁胄俱请祠，骙曰：“以阁
门去经筵，何以示天下？”龟年竟外补。𠈁胄语人曰：“彭
侍郎不贪好官，固也；元枢亦欲为好人耶？”遂以资政
殿大学士与郡，辞，诏提举洞霄宫。庆元二年，知婺州。
告老，授观文殿学士、提举洞霄宫。嘉泰二年，卒，年七
十六。赠少傅，谥“文简。”